הוועדה המסדרת, כנסת 20, פרוטוקול מספר 10, 2015-05-13 20:00

זאב אלקין: ערב טוב לכל הנוכחים, אני פותח את הישיבה של הוועדה המסדרת על הרביזיה.

זאב אלקין: חברת הכנסת מיכל רוזין, יש לך 3 דקות לנמק את הרביזיה.

מיכל רוזין: אני אדבר ברשותך 2 דקות ומשאירה לחברי, דב חנין, דקה נוספת להמשיך את הטיעונים.

מיכל רוזין: באו אלי בטענות על כך שדברתי על כנסת פרו משפחה ושכולם רוצים ללכת הביתה.

מיכל רוזין: אבל היא הנותנת ולא יתכן לקבוע מראש ישיבות למחר בערב ולהתלונן על כך שעכשיו אני משאירה אתכם חצי שעה נוספת עבור רביזיה, שהיא כלי פרלמנטארי חשוב בידי האופוזיציה, בעיקר וגם בידי הקואליציה.

מיכל רוזין: אני חושבת שזה לא ראוי.

מיכל רוזין: זה לא נכון.

מיכל רוזין: אני כבר שומעת וכולנו שומעים דיווחים על כך שהשרים המיועדים נפגשים עם ראש הממשלה, מקבלים דיווחים.

מיכל רוזין: אין שום סיבה - - -

זאב אלקין: אז את יודעת לספר לי מה אני הולך להיות?

מיכל רוזין: לא לפני כולם.

מיכל רוזין: נשחרר אותך אחרי ההצבעה ותוכל להיפגש עם נתניהו.

זאב אלקין: עדיין לא הוזמנתי.

מיכל רוזין: ממה שאני שמעתי, ראש הממשלה יודע לעבוד גם עד השעות הקטנות של הלילה וגם לקום מוקדם.

מיכל רוזין: לכן אין סיבה שהוא לא יוכל להיפגש, אפילו עם 30 חברי הליכוד ולספר לכל אחד מה יש לו ומה אין לו.

מיכל רוזין: אני לא רואה סיבה למה לא נתכנס מחר בשעה 16:00 אחר הצהרים.

מיכל רוזין: שעה סבירה לחלוטין.

זאב אלקין: תכף תגלי שכיוונתי לדעת גדולים, בהקשר אחר.

מיכל רוזין: חבר הכנסת אלקין, אנחנו לא עוסקים פה בנקמות ולא עוסקים בהתכתשויות.

מיכל רוזין: אנחנו עוסקים פה בחיים פרלמנטאריים סוערים ומוצדקים.

מיכל רוזין: שלושה ימים נאבקנו לא לשנות חוק יסוד בשל קפריזות של ראש הממשלה וצורך לשחד את חברי סיעת הליכוד בג'ובים פוליטיים, עשינו זאת והיינו פה למרות שהבנו שאין בזה - - -

דוד ביטן: שר זה ג'וב פוליטי?

מיכל רוזין: פירוש המילה ג'וב זה תפקיד.

מיכל רוזין: תפקיד פוליטי.

דוד ביטן: לא משחדים אנשים להיות שרים.

מיכל רוזין: חס וחלילה.

מיכל רוזין: ג'וב זה לא שוחד.

מיכל רוזין: כבוד היושב-ראש, אנא שמור על זכות הדיבור שלי.

מיכל רוזין: חברי סיעתך מפריעים לי.

זאב אלקין: חברי סיעתי בשלושת הימים האלה עברו כזו השתלמות אצל חברי האופוזיציה, שלא נשאר לי מה לעשות.

מיכל רוזין: טוב שכך.

מיכל רוזין: במקומך, הייתי משאירה את כל החדשים אתנו כל הלילה כדי ללמוד לעומק, כי הם היחידים שיהיו פה ויצטרכו לנהל את כל הדברים האלה.

מיכל רוזין: מכיוון ששלושה ימים נאלצנו לנסות ולהבין מה הבהילות והדחיפות של שינוי חוק יסוד ומכיוון שאנחנו לא מצליחים עדיין להבין ואני באמת מבקשת לדעת.

מיכל רוזין: בקשתי מחבר הכנסת יריב לוין, בקשתי מחברת הכנסת השרה לעתיד איילת שקד, אולי תסבירו לנו.

איתן כבל: למה רק איילת שקד שרה לעתיד?

זאב אלקין: למה מהמרים עלי ולא על חבר הכנסת יריב לוין?

זאב אלקין: הימור בטוח יותר.

יריב לוין: אני לא יודע כלום.

מיכל רוזין: הוא רק מחייך מאוזן לאוזן.

זאב אלקין: יריב ואני למדנו בשנים האחרונות לחייך מאוזן לאוזן גם כשאנחנו לא יודעים כלום.

זאב אלקין: זה חלק מהניסיון.

יריב לוין: האמת שחייכנו כל הזמן כי לא ידענו כלום.

יריב לוין: במקרה הזה הספק הוא האושר לא התרתו.

מיכל רוזין: כנראה אני לא לבד, שאני לא מצליחה לפענח את מחשבותיו של בנימין נתניהו.

מיכל רוזין: לא את מי שהוא עומד למנות לשר ולא מדוע צריך להשביע ממשלה ביום חמישי ב-22:00, 23:00 בלילה.

מיכל רוזין: אין שום סיבה לכך.

מיכל רוזין: אפשר לעשות את זה מחר ב-12:00 בצהרים, חבר הכנסת ביטן.

דוד ביטן: הבעיה היא אלה שמועמדים, שלא יכולים לעבור את השבת בלי לדעת.

מיכל רוזין: אני לא מבקשת לדחות ליום שני, אני אומרת לקדם את מחר לצהרים.

מאיר פרוש: יש כאלה שטוענים שיום ראשון זה יום ירושלים, יום של אחדות, לא רוצים לראות את האופוזיציה מתכתשת עם הקואליציה.

מיכל רוזין: אני חוזרת על דברי.

מיכל רוזין: אני לא אומרת לאחר - - -

זאב אלקין: חברת הכנסת רוזין, אם את רוצה להשאיר משהו לחבר הכנסת חנין, את חייבת לעצור איפה שהוא.

מיכל רוזין: לא נתנו לי לדבר.

מיכל רוזין: אני רוצה להקדים.

מיכל רוזין: לא לאחר, לא לבטל.

מיכל רוזין: להקדים את הדיון מחר ל-12:00 בצהרים.

מיכל רוזין: אפשר להיפגש עם חבר הכנסת יריב לוין גם ב-06:00 בבוקר, אני בטוחה שהוא יגיע.

זאב אלקין: זאת אומרת שמתוך הדאגה לילדים את מציעה שהם יפסידו יום של בית ספר בשביל ההשבעה?

זאב אלקין: זו הגישה החינוכית שלך?

מיכל רוזין: המליאה תתחיל ב-12:00, ההשבעה תהיה ב-15:00, 16:00 אחר הצהרים, שעה מצוינת להביא ילדים, לבוא עם כל המשפחה, לכבד את ההורים שלהם כאשר הם מושבעים לכנסת.

מיכל רוזין: תאמין לי שגם אתה תשמח שהילדים לא יירדמו על הספסלים האחוריים.

זאב אלקין: מעירים לי חברים שאני עושה לך העדפה מתקנת.

זאב אלקין: אם בכל זאת את רוצה שחבר הכנסת חנין ידבר, אנא סיימי.

מיכל רוזין: אני מסיימת את דברי בכך שאני לא מבקשת לאחר, אלא להקדים ואני נותנת לחבר הכנסת דב חנין להמשיך.

זאב אלקין: בבקשה, חבר הכנסת חנין, שכנימוק לאותה רביזיה יסביר למה צריך לעשות הפוך, לאחר ולא להקדים.

זאב אלקין: בבקשה.

דב חנין: אדוני היושב-ראש, האווירה עכשיו היא מחויכת, אנחנו בשעה מאוחרת וזה בסדר גמור.

דב חנין: בכל זאת, מאחורי הטענה שלנו יש משהו רציני שאני מציע להקשיב לו לפחות.

דב חנין: כולנו בכנסת צריכים להתכנס למתכונת עבודה יותר מכובדת ויותר מסודרת.

דב חנין: אני מניח שבמקרה הזה זה כנראה יותר מתאים לראש הממשלה, יום חמישי בערב, אבל זה כשלעצמו לא נימוק מספק.

דב חנין: הכנסת צריכה לעבוד בשעות מסוימות, בימים מסוימים.

דב חנין: המסורת הזו היא לא לטובת האופוזיציה, היא לא לטובת הקואליציה, היא לטובת הסדר.

דב חנין: גם אנחנו, כאופוזיציה בשנים האחרונות, עושים מאמץ מצדנו למשל לוותר על דיונים ליליים אין-סופיים, שכאילו הם זכות שלנו, אבל הם לא ענייניים, הם לא משרתים שום דבר.

דב חנין: אם אנחנו עושים מאמצים מצדנו אני חושב שגם הקואליציה צריכה לעשות מאמצים מצדה, כדי שאנחנו נתכנס למתכונת יותר סבירה.

דב חנין: כל ההצעות שנשמעו פה הן יותר סבירות.

דב חנין: ההצעה של יום שני בשעה מוקדמת בבוקר, ההצעה של יום חמישי בשעה יותר סבירה.

דב חנין: כל ההצעות האלה סבירות יותר מההצעה האחת שעומדת בפנינו, שהיתרון היחיד שלה שהיא במקרה מסתדרת לראש הממשלה בלוח הזמנים הפוליטי שלו.

דב חנין: תודה

זאב אלקין: תודה רבה חבר הכנסת חנין.

זאב אלקין: אתם ניסיתם לשכנע אותנו כמה ימים ברצף שהולכת להיות ממשלה לא סבירה.

זאב אלקין: אז איך ממשלה לא סבירה תושבע בשעה סבירה?

זאב אלקין: זה לא הגיוני.

זאב אלקין: יש כשל לוגי בדבריך.

דב חנין: אני מקבל אדוני היושב-ראש, שאכן רק כשמדובר בממשלה לא סבירה - - -

זאב אלקין: אני מבקש עקביות, לפחות אצל נציגי האופוזיציה.

מיכל רוזין: זה נקרא לוגיקה הפוכה.

מיכל רוזין: לא כל ממשלה לא סבירה מנהלת התנהלות לא סבירה.

זאב אלקין: אנחנו חושבים שיום חמישי בערב זו שעה סבירה וכבר הייתה בשעות קודמות.

זאב אלקין: הממשלה היא סבירה.

זאב אלקין: אתם חושבים שהממשלה לא סבירה ומשום מה רוצים שהשעה תהיה סבירה.

זאב אלקין: זו בעיה.

דב חנין: אני מבין שזו התחייבות שלך לעשות מעכשיו רק מעשים בלתי סבירים.

זאב אלקין: בעיניכם, בוודאי.

זאב אלקין: שמענו את ההנמקה ואנחנו עוברים להצבעה על הרביזיה.

זאב אלקין: מי בעד הרביזיה?

זאב אלקין: בעד – 3

זאב אלקין: נמנעים – אין

זאב אלקין: הרביזיה נדחתה ברוב מוחלט של קולות, לכן ההחלטה נשארת בעינה.

זאב אלקין: הודעה לפני שמתפזרים, מחר בשעה 16:00 תתכנס הוועדה המסדרת כדי לאשר את חלוקת המקומות, כרגע בלי שמות אלא רק לפי מספרם של חברי סיעה, בין כל הסיעות.

זאב אלקין: בוועדות הקבועות, יכול להיות שנספיק להגיע גם לוועדות הקטנות.

זאב אלקין: לפחות נתכנס לאשר את המבנה של 12 הוועדות הקבועות.

זאב אלקין: כמות המקומות לכל סיעה בכלל הוועדות זה מפתח לפי חישוב של היועצת המשפטית וזה חולק לכל הסיעות.

זאב אלקין: באיזה ועדות בדיוק החברות, באתי בדברים עם נציגי הסיעות, יש כאלה שהסתדרתי יותר ויש כאלה שהסתדרתי פחות.

זאב אלקין: נראה את זה לפי תוצאות ההצבעה כאן.

זאב אלקין: תודה לכולם הישיבה נעולה.